Zagreb, 1. kolovoza 2018.g.

**Z A P I S N I K**

sa **19. telefonske sjednice** Povjerenstva za odlučivanje o sukobu interesa održane dana 1. kolovoza 2018. godine u prostorijama Povjerenstva za odlučivanje o sukobu interesa, s početkom u 12,00 sati.

**PRISUTNI:** Nataša Novaković i Tatijana Vučetić.

**ODSUTNI:** Davorin Ivanjek, Tončica Božić i Aleksandra Jozić-Ileković.

**Iz Ureda Povjerenstva:** Majda Uzelac

**TELEKOMUNIKACIJSKA VEZA USPOSTAVLJENA SA:** Aleksandrom Jozić-Ileković.

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 18. sjednice te poziva članove da se izjasne o tome prihvaćaju li zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva poziva članove da se izjasne o tome prihvaćaju li predloženi dnevni red. Utvrđuje se da članovi Povjerenstva jednoglasno prihvaćaju predloženi dnevni red.

**Prelazi se na raspravljanje o 1. točci dnevnog reda.**

Predsjednica Povjerenstva kao izvjestiteljica u predmetu **M-99/18, na zahtjev dužnosnice JASNE PETEK, zamjenice župana Krapinsko-zagorske županije,** izlaže predmet te navodi da dužnosnica u svom zahtjevu ističe kako obnaša dužnost zamjenice župana Krapinsko-zagorske županije, a u djelokrugu rada su joj obrazovanje, zdravstvo, kultura, socijalna skrb, udruge i mladi. Kako joj je kćer završila Filozofski fakultet u Zagrebu i namjerava se javljati na raspisane natječaje na području Krapinsko-zagorske županije radi zasnivanja radnog odnosa za radna mjesta na kojima će udovoljavati propisanim uvjetima, traži mišljenje Povjerenstva hoće li postupiti protivno odredbama ZSSI-a ukoliko joj se kćer bude javljala na natječaje za zapošljavanje u ustanovama čiji je osnivač Krapinsko-zagorska županija.

Izvjestiteljica predlaže da se donese mišljenje da navedena okolnost sama po sebi ne bi predstavljala povredu odredbi ZSSI-a, međutim da se dužnosnica, u slučaju prijave kćeri na natječaj za zasnivanje radnog odnosa u Krapinsko-zagorskoj županiji, izuzme iz svih radnji vezanih za provedbu natječaja u tijelu u kojem obnaša javnu dužnost u cilju učinkovitog izbjegavanja sukoba interesa, očuvanja integriteta i vjerodostojnosti kao i otklanjanja svake sumnje da je iskoristila svoj položaj na bilo koji način u svrhu ostvarivanja privatnih interesa člana obitelji. Nadalje, ako se promijene okolnosti na temelju kojih je dano mišljenje, ista se upućuje da pravovremeno podnese Povjerenstvu novi zahtjev za davanjem mišljenja.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,15 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković, dipl.iur.**